রাজস্থানের আলওয়ার সিটির বিজেপি বিধায়ক বনওয়ারিলাল সিঙ্ঘল নতুন বিতর্কে জড়ালেন। তিনি নির্দেশ দিয়েছেন, হিন্দু পরিবারগুলি যেন কোনও মুসলমানকে তাঁদের বাড়িতে ঢুকতে না দেয়। কারণ তিনিও মুসলমানদের বাড়িতে ঢুকতে দেন না। 
একটি সর্বভারতীয় সংবাদমাধ্যমকে দেওয়া সাক্ষাৎকারে বনওয়ারি বলেন, মুসলমানেরা সব ধরনের অপরাধের সঙ্গে যুক্ত। তাই বাড়ি কিংবা অফিস কোথাও ঢুকতে দেন না তিনি। তাদের ভোটও কোনও দিন চাননি তিনি। 
বনওয়ারির কথায়, ‘‘মেও মুসলমানেরা কখনও বিজেপিকে ভোট দেয় না। আমিও ভোট চেয়ে ওদের পিছনে ছুটি না। ওদের ভোট চাওয়া মানে, অপরাধ করেও যাতে ওরা ছাড়া পেয়ে যায় তার জন্য আমাকে সাহায্য করতে হবে। এটাই একটা প্রধান কারণ যে আমি ওদের থেকে দূরত্ব বজায় রাখি।’’

এই বিষয়ে অন্যান্য খবর

এক বছরেও কমেনি রাগ, রোষের মুখে শ্রীজাত! পণ্ড হল কবিতাপাঠ
দিল্লির কুতুব মিনার নাকি হিন্দু ধর্মের প্রতীক! কে বলল এমন কথা


গেরুয়া শিবিরের এই বিধায়ক, বিশ্ব হিন্দু পরিষদ ও রাষ্ট্রীয় স্বয়ংসেবক সঙ্ঘের সঙ্গে যুক্ত ছিলেন। মনে করা হচ্ছে আলওয়ার লোকসভা উপনির্বাচনে বিজেপি হেরে যাওয়ার পরে, ধর্মের ভিত্তিতে মেরুকরণের চেষ্টায় এই ধরনের কথা বলছেন বনওয়ারি।
আলওয়ারের একটি সামাজিক অনুষ্ঠানে তিনি বলেছেন, ‘‘লাভ জিহাদ মেও মুসলমানদের একটা ঐতিহ্য হয়ে গিয়েছে। জাল পরিচয়পত্র তৈরি করে, জাল ফেসবুক অ্যাকাউন্ট খুলে ওরা হিন্দু মেয়েদের প্রলোভন দেখায়। বাধ্য করে প্রেমের সম্পর্কে যেতে। হিন্দু মেয়েদের বিয়ে করে তাদের জীবন দুর্বিসহ করে তোলে। উল্টো দিকে অশিক্ষিত বা কম শিক্ষিত হওয়া সত্ত্বেও মুসলমান মেয়েরা হিন্দু ছেলেদের বিয়ে করে না।’’
বিজেপির রাজস্থানের সভাপতি অশোক পরনামি বলেন, এই বক্তব্য বনওয়ারিলালের ব্যক্তিগত মতামত। দল যে তাঁর বক্তব্য থেকে দূরত্ব তৈরি করতে চাইছে তা অশোকের বক্তব্য থেকেই পরিষ্কার।